b'\n_START_ARTICLE_\nMetsmesindus\n_START_PARAGRAPH_\nMetsmesindus ehk metsamesindus on mee korjamine puu\xc3\xb5\xc3\xb5nsustes pesitsevatelt mesilastelt._NEWLINE_Ajalooliselt kujutab metsmesindus endast \xc3\xbcleminekuvormi meejahilt tarumesindusele._NEWLINE_Metsmesinduse puhul kasutatakse kasvavaid puid, mille puu\xc3\xb5\xc3\xb5nsus on suuremaks uuristatud v\xc3\xb5i tehislik. Puud v\xc3\xb5ivad olla talude ligidal ning s\xc3\xbclemeid v\xc3\xb5idakse neisse ka inimese poolt paigutada. Selliseid puid on kutsutud mesipuudeks v\xc3\xb5i tarupuudeks. Tavaliselt m\xc3\xa4rgistas iga talu oma tarupuu perem\xc3\xa4rgiga._NEWLINE_Eestis hakkas metsmesindus aeglaselt asenduma kodumesindusega 16. sajandil, kadudes kasutuselt valdavalt 19. sajandil. V\xc3\xa4ga \xc3\xbcksikuis kohtades j\xc3\xa4tkus see ka 20. sajandil. Eesti metsmesinduse ajaloo uurija Ferdinand Linnus leidis kasutusel olevaid tarupuid (tarupett\xc3\xa4id) 1920. aastail L\xc3\xb5una-Eestis. \xc3\x9cksikuid kasutusel olnud tarum\xc3\xa4nde on leidunud Kaika ja \xc3\x84hij\xc3\xa4rve k\xc3\xbclades veel 20. sajandi teisel poolel.'